text: Dalí i Figueres fan front comú | Joan Puntí | FIGUERES | Altres | El Punt Avui
  Dalí i Figueres fan front comú Dalí i Figueres fan front comú Dalí i Figueres fan front comú Dalí i Figueres fan front comú + Dalí i Figueres fan front comú E-mail
  La Fundació Gala-Salvador Dalí i l'Ajuntament de Figueres lideren una campanya per potenciar culturalment i turísticament aquest estiu el centre de la ciutat
  Disposaran també de la participació de l'Associació Comerç Figueres i de La Cuina del Vent
  Figueres es tenyirà de l'essència daliniana QUIM PUIG.
  Dalí i Figueres fan front comú Dalí i Figueres fan front comú Dalí i Figueres fan front comú Dalí i Figueres fan front comú Dalí i Figueres fan front comú E-mail
  Figueres vol popularitzar el fort arrelament del geni Salvador Dalí amb la ciutat que el va veure néixer i créixer en una campanya publicitària poc habitual, dissenyada conjuntament entre la Fundació Gala-Salvador Dalí i l'Ajuntament de la ciutat, que té com a principal objectiu potenciar turísticament el centre de la ciutat per augmentar el nombre de visitants atrets per una ciutat que no vol amagar la profunda vinculació i arrelament del seu geni amb Figueres. Explicava ahir, en una compareixença pública efectuada a l'ombra dels plàtans de la Rambla, l'alcaldessa, Agnès Lladó, que aquesta campanya preparada per a aquests dos mesos d'estiu és producte d'una suma d'esforços, "un projecte conjunt" entre la Fundació Gala-Salvador Dalí i l'Ajuntament de Figueres, amb la col·laboració de l'Associació Comerç Figueres, per potenciar culturalment i turísticament el centre.
  Es tracta d'una proposta per "inundar de l'esperit del geni" el rovell de l'ou durant el juliol i l'agost. El projecte Dalí de Figueres facilitarà que s'instal·lin deu figures de dos metres amb retrats del geni empordanès en diferents etapes vitals i en espais figuerencs. Aquests retrats són de la col·lecció de Melitó Casals, el fotògraf de Dalí que, tot i que havia nascut a Roda de Ter, es va instal·lar a Figueres després de la Guerra Civil i va immortalitzar molts moments més o menys íntims de Salvador Dalí.
  L'objectiu de la campanya és unívoc: "La intenció és que tant de dia com de nit hi hagi més petjada daliniana que mai al centre de la ciutat per atraure visitants, perquè els turistes tornin a la ciutat, perquè volem tornar a aquesta normalitat."
  Les deu fotografies de dos metres d'alçària se situaran al centre de la ciutat, de manera que permetin als visitants seguir un recorregut "no gaire llarg" que els servirà per entendre la relació que tenia el geni surrealista amb la seva ciutat. El recorregut es podrà seguir de les vuit del matí a les deu del vespre i estarà dirigit tant a visitants de la ciutat com a forasters que hi aterren per disfrutar, d'entrada, exclusivament del Museu Dalí. La proposta serà, però, de 24 hores al dia. A la nit, es faran unes projeccions singulars en quatre indrets de la ciutat com són la Torre Galatea, l'ajuntament de Figueres, el Casino Menestral i l'Escorxador. Es tracta de projeccions fixes –s'evita expressament el mapping projectat en un horari concret, que podria provocar, asseguren, acumulació de gent– d'imatges d'obres singulars.
  "Hem seleccionat –assenyalava ahir la directora dels museus de la Fundació Gala-Salvador Dalí, Montse Aguer– alguna obra connectada amb Figueres i, sobretot, obres emblemàtiques per acostar aquest Dalí que es pot veure al Teatre-Museu."
  Tant Aguer com Lladó, com el regidor de Turisme i Cultura de l'Ajuntament de Figueres, Alfons Martínez, van destacar el valor de la suma d'esforços. A banda de la col·laboració excepcional conjunta entre la Fundació Gala-Salvador Dalí i l'Ajuntament de Figueres, en la campanya hi participarà l'Associació Comerç Figueres, que proposarà una shopping night cada dijous al vespre, amb les botigues obertes fins a les 11 de la nit. I no és per casualitat que sigui dijous. Dalí deia que els dijous eren el dia més important de la setmana perquè era mercat a Figueres.
  Paral·lelament a les fotografies de dia i a les projeccions de nit, es programaran també per als mesos d'estiu visites guiades vinculades al geni surrealista, rutes dalinianes, rutes enogastronòmiques, visites a l'església de Sant Pere que es faran en quatre idiomes i una visita teatralitzada sobre el Dalí infant. Una visita que es farà en català. Per a aquestes activitats, l'Ajuntament i la Fundació Gala-Salvador Dalí han disposat també de la col·laboració dels Amics del Museu Dalí i l'Associació de Guies de Figueres. L'Associació d'Hostaleria de l'Alt Empordà i també La Cuina del Vent faran una acció gastronòmica, amb persones influents a les xarxes amb la voluntat d'amplificar la campanya.
  La reactivació cultural, econòmica i turística de Figueres depèn de la suma de complicitats
  Dalí estava altament vinculat al seu paisatge i va decidir crear el Teatre-Museu a la seva ciutat natal
  dIRECTORA DELS MUSEUS DE LA FUNDACIÓ GALA-SALVADOR DALÍ
  Dalí i l'enyorança figuerenca
  Explicava el regidor de Turisme i Cultura de l'Ajuntament de Figueres, Alfons Martínez, una anècdota del genial pintor. "A l'Hotel Saint Regis a Nova York amb el Met Miravitlles, un dels temes de conversa era aquesta Rambla. Es feien elucubracions i diu que va arribar a xifrar en un quilòmetre la llargària d'aquesta Rambla. Això era l'enyorança de la seva ciutat."
  La campanya Dalí de Figueres vol posar en relleu "la visió que va del local a l'universal". La suma d'esforços que ha convergit en aquesta campanya és, segons el parer de Martínez, un impuls que posa de manifest el funcionament de tota l'estructura turística engegada en el darrer any i mig.
  "Això ho fem amb una perspectiva cultural perquè el turisme cultural –assenyalava el regidor de Turisme i Cultura– és un dels elements que s'han de potenciar en aquesta ciutat, i fer-ho per a visitants que no només puguin gaudir de l'oferta que s'oferirà aquest estiu sinó també de tota l'oferta cultural que anirà en paral·lel."
  "Gala i Dalí sempre es van mantenir fidels a Figueres"
  Martínez, Lladó i Aguer, ahir durant la presentació QUIM PUIG.
  Amplificava la proposta Montse Aguer, directora dels museus de la Fundació Gala-Salvador Dalí, ahir quan subratllava la "voluntat conjunta de tirar endavant la campanya". Aguer va manifestar que Figueres és una "ciutat cosmopolita, oberta i amb moltes ganes de lluita que ha tingut una aturada estructural com ha tingut tot el món". Vincular Figueres i Dalí és una necessitat per a la ciutat i un bé per a la fundació. Aguer va dir de Figueres que és una "ciutat magnífica" amb un "gran potencial". "I sobretot tenim Dalí, un artista altament vinculat al seu paisatge, un artista que va decidir crear el Teatre-Museu a la seva ciutat. Dalí i, sobretot Gala, havien tingut propostes d'anar a altres ciutats i a altres països i ells es van mantenir fidels a Figueres, la ciutat natal de l'artista, que el va veure créixer", va manifestar.
  Aguer va explicar durant la presentació la manera que tenia Dalí d'expressar la seva enyorança: "M'explicava Antoni Pitxot que a Nova York Dalí, en alguna ocasió, s'havia negat a rebre periodistes els dijous perquè a Figueres és dia de mercat." A més, la vinculació de Dalí i Figueres en vida de l'artista era profunda. "Al Teatre-Museu –assenyalava Aguer– hi ha un llum que pertany al Casino Sport Figuerenc. Era la manera de demostrar al seu pare que seria famós i conegut. I ho ha estat." Des de la mort de Salvador Dalí fins ara "el seu llegat s'ha consolidat". "Des de llavors i fins ara, el 2021, Figueres ha millorat mentre Dalí s'ha expandit pel món."
  La directora dels museus va recordar "especialment" el fotògraf Melitó Casals Casas, que va fer totes les fotografies que s'exposaran al carrer aquests mesos, i que "no era figuerenc però que se'n sentia més que ningú". "El vull reivindicar", va afirmar.